לורן קרפנטר

לורן קרפנטר (באנגלית: Loren Carpenter; נולד ב-7 בפברואר 1947) הוא חוקר ומפתח אמריקאי בתחום הגרפיקה הממוחשבת. הוא מייסד-שותף והמדען הראשי של אולפני האנימציה הממוחשבת "פיקסאר". נודע בעיקר כממציא-שותף של האלגוריתם Reyes rendering, ואחד מכותבי תוכנת PhotoRealistic RenderMan, המשמשת ביצירת תמונות ממודלים באמצעים ממוחשבים בכל סרטי הקולנוע של פיקסאר. לאחר רכישת פיקסאר על ידי חברת וולט דיסני ב-2006, הפך קרפנטר למדען-חוקר בכיר בחברת דיסני. הוא פרש לגמלאות בראשית שנת 2014.

חייו 
קרפנטר נולד בברייטון, מישיגן. ב-1967 החל לעבוד בתחום המחשבים בחברת התעופה בואינג בסיאטל. במקביל סיים תואר ראשון במתמטיקה (1974) ותואר שני במדעי המחשב (1976) באוניברסיטת וושינגטון. בעבודתו עסק בשימושי טכנולוגיית מחשבים לשיפור תהליכי עיצוב מכניים בבואינג, שעדיין בוצעו בתקופה זו בצורה ידנית על נייר.

ב-1980, בכנס SIGGRAPH העוסק בגרפיקת מחשבים, הציג קרפנטר את "Vol Libre", סרטון בן שתי דקות שנוצר באמצעות מחשב. בעקבות זאת הוזמן לעבוד במחלקת המחשבים בחברת "לוקספילם" של ג'ורג' לוקאס, שבהמשך הפכה ל"פיקסאר". בתחילת עבודתו בחברה עבד קרפנטר על סצנת "אפקט בראשית" בסרט "סטאר טרק 2" (1982), שבה יצר מודל ממוחשב של כוכב לכת.

קרפנטר יסד עם אשתו רייצ'ל את חברת "סינמטריקס", החוקרת השתתפות אינטראקטיבית של קהל באמצעות מחשב.

קרפנטר נשוי לרייצ'ל ולהם בן אחד.

קישורים חיצוניים

 לורן קרפנטר, באתר החברה שהקים "סינמטריקס"
 Perry, Tekla (2001). And the Oscar Goes To... Loren Carpenter. IEEE Spectrum
 Amidi, Amid (2014). The Man Who Invented the Name Pixar Retired Yesterday. Cartoon Brew

מתכנתים אמריקאים
אמריקאים בתעשיית המחשבים
דיסני: אישים
אמריקאים שנולדו ב-1947